**30. ročník celoslovenskej súťaže**



V októbri 2021 Ministerstvo kultúry Slovenskej republiky vyhlásilo jubilejný, v poradí už 30. ročník celoslovenskej literárnej súťaže s medzinárodnou účasťou Prečo mám rád slovenčinu, prečo mám rád Slovensko.

Rád píšeš? Rád slohuješ? Rád vymýšľaš príbehy či skladáš básne? Potom je práve pre teba určená táto literárna súťaž.

**KTO SA MOŽE ZAPOJIŤ?** Žiaci všetkých typov a druhov základných a stredných škôl zo Slovenska, ale aj deti zahraničných Slovákov.

**AKO SA ZAPOJIŤ?** Napíšeš prácu (napríklad rozprávku, príbeh, úvahu, poviedku, novelu, báseň vo veršoch, báseň bez veršov či divadelnú hru). Žáner nie je obmedzený, hlavne, aby to bolo Tebou vytvorené a od srdca.

**NA AKÚ TÉMU?** To už vieš! Je to v logu súťaže: prečo máš rád slovenčinu, prečo máš rád Slovensko. Ako vnímaš Slovensko, čo máš rád, čo rád robíš cez prázdniny, ako sa rád rozprávaš so svojou starou mamou, starým tatom v ich nárečí, aké miesta na Slovensku rád objavuješ, kam rád chodíš; kde vidíš Slovensko o pár rokov; ako by Slovensko mohlo byť krajšie; a čo naša reč? Čo sa Ti na nej páči, ako by si Slovensko prezentoval v zahraničí... Opíš, povedz, rozpovedz nám o svojom vzťahu k Slovensku a k slovenčine – jazyku nášmu „prekrásňe ustrojenému, lahkotvorivému, v tvorivosti rozmaňitému a v zvukach jadrnému.“ (Tak už o nej hovoril Ľudovít Štúr a taká naozaj slovenčina aj je.)

**DOKEDY?** Súťažnú prácu odovzdaj najneskôr **do 12. januára 2022** svojej pani učiteľke/pánovi učiteľovi slovenčiny na svojej základnej alebo strednej škole. Učitelia ju pošlú do **15. januára 2022** (uzávierka súťažných prác) na adresu:

**Štátny pedagogický ústav, Pluhová 8, 820 00 Bratislava, heslo na obálke: PREČO MÁM RÁD SLOVENČINU, PREČO MÁM RÁD SLOVENSKO**

**KOĽKOKRÁT?** Priprav si 4 výtlačky svojej tvorivo napísanej práce.

**NA POČÍTAČI?** Tvoju prácu Ti pomôže prepísať do počítača pani učiteľka, rodičia, starí rodičia, starší brat alebo sestra. Prihláška vo worde (môžeš si ju stiahnuť do počítača) sa nachádza na webovom sídle: <https://www.statpedu.sk/sk/sutaze/preco-mam-rad-slovencinu-preco-mam-rad-slovensko/>

**AKÉ SÚ CENY?** Môžeš vyhrať dve voľné vstupenky do rozprávkovej dediny Habakuky (na Donovaloch) postavenej na motívy slovenského rozprávkara Pavla Dobšinského – zoberieš aj niekoho so sebou; predplatné časopisu Slniečko; zaujímavé knihy. Dostaneš aj diplom, Tvoja práca bude uverejnená v zborníku víťazných prác a stretneš sa aj so spisovateľmi na slávnostnom odovzdávaní cien v Nových Zámkoch v máji 2022.

**POTREBUJEŠ ĎALŠIE INFORMÁCIE?**

Navštív webové sídlo Ministerstva kultúry SR: [www.culture.gov.sk](http://www.culture.gov.sk) alebo priamo zadaj do vyhľadávača: **<http://www.culture.gov.sk/posobnost-ministerstva/statny-jazyk/sutaz-preco-mam-rad-slovencinu>.**

**SÚŤAŽ ORGANIZUJÚ:**

* Ministerstvo školstva, vedy, výskumu a športu Slovenskej republiky,
* Ministerstvo kultúry Slovenskej republiky,
* Štátny pedagogický ústav,
* Vydavateľstvo SPN – Mladé letá,
* Matica slovenská,
* Vydavateľstvo Matice slovenskej,
* Spolok slovenských spisovateľov,
* Jazykovedný ústav Ľudovíta Štúra Slovenskej akadémie vied,
* Úrad pre Slovákov žijúcich v zahraničí.